Llíria acull les II Jornades de Turisme Camp de Túria
04 de març de 2019

El potencial turístic de la comarca serà el protagonista de les II Jornades de Turisme Camp de Túria, que se celebren demà dimarts 5 de març a la ciutat de Llíria. La Regidoria de Turisme de l’Ajuntament de Llíria i El Periódico de Aquí organitzen esta jornada que abordarà el potencial turístic de la regió amb quatre puntals fonamentals: la cultura, la gastronomia, la música i la natura.

A les 10.30 hores, es produirà la inauguració de la jornada a la Tourist-Info de Llíria, a càrrec del secretari autonòmic de Turisme, Francesc Colomer. Serà l’inici d’un àmplia programació de xerrades i activitats que s’estructuren en cinc blocs i que pretenen donar una visió conjunta del potencial turístic de la comarca.

Els cinc blocs de les II Jornades de Turisme Camp de Túria seran “Turisme cultural i urbà”, “Turisme Gastronòmic”, “Turisme de natura i actiu”, “Turisme musical” i “Allotjament”, En cadascun d’estos blocs, participaran experts, empresaris i especialistes de la comarca en els diferents àmbits, així com representants de l’Ajuntament de Llíria i altres localitats, la Diputació de Valencia, l’Agència Valenciana de Turisme i la Universitat Politècnica de València.

L’activitat turística de Llíria serà un dels principals atractius d’este congrés, amb l’exposició dels projectes “Llíria, Simfonia de Cultures”, “Marca Aliments Tradicionals de Llíria”, “Any de la Sang: centenari d’un monument” i la presentació del projecte d’investigació “Recreació dels instruments medievals del cassetonat de l'Església de la Sang” i la candidatura de Llíria a Ciutat Creativa de la UNESCO.

Per altra banda, els participants podran descobrir la riquesa del patrimoni turístic de la localitat, amb la visita guiada per la ruta “Llíria històrica”, que recorre alguns dels monuments més importants de la capital del Camp de Túria, com els Banys Àrabs o l’església de la Sang.